Stakers keer dat Gautrein-busse depot verlaat | Netwerk24
30 Julie 2018 09:33
Stakende werkers het Maandagoggend die pad afgesper om te keer dat busse wat die Gautrein bedien die depot in Midrand kan verlaat.
Die busse is gevolglik met 'n uur vertraag, sê Kesagee Nayager, Gautrein-woordvoerder.
Die busse sou juis verligting bring op die roete na en van die O.R. Tambo-lughawe en Rhodesfield-stasie, wat nie operasioneel is nie weens die staking wat Maandagoggend begin het. Om passasiers wat na die lughawe en Rhodesfield reis te akkommodeer sou 'n busdiens tussen die Sandton- en Rhodesfield-stasie en 'n busdiens tussen die Rhodesfield- en O.R. Tambo-stasie bedryf word. Dié diens sou tussen 05:45 en 19:00 beskikbaar wees en R21 kos.
Die kaartjiekantore by alle stasies is gesluit.
Soos vroeër berig is die diens wat tydens die staking gelewer sal word, treindienste gedurende die spitstye tussen 05:45 en 09:00 en weer tussen 16:00 en 19:00. Die treine sal elke 12 minute tussen Centurion en Sandton beskikbaar wees en elke 20 minute tussen die Sandton- en Parkstasie.
Geen treine sal beskikbaar wees buite dié tye nie.
Net Centurion, Sandton en Parkstasie sal oop wees. Busdienste sal net Centurion, Sandton en Parkstasie bedien in die bogenoemde spitstye en die gewone busroetes sal gevolg word.
Amper 300 werkers wat aan die vakbond Untu behoort, het om middernag begin staak nadat 'n loondispuut
nie opgelos kon word nie. Bombela het 'n verhoging van 8,5% in salaris en ander voordele aangebied. Die minimum loon vir bedryfspersoneel sou ook tot R8 500 per maand verhoog word.